ع.عظیم زاده ساتیریك شاعیر م.ع.صابیرین  " هوپ هوپ نامه " سینه چكدیگی ایللوستراسییالارلا كیتاب قرافیكاسی صنعتی نین ده اساسینی قویموشدور. اونون تئاترلارا چكدیگی گئییم ائسكیزلری و دئكوراسییالار آذربایجان رسّاملیغی نین بو ساحه‌ده كی اینكیشافینا خوصوصی تكان وئرمیشدیر. اثرلری دونیانین بیر سیرا موزه‌لرینده نوماییش ائتدیریلن رسّامین ایلك فردی سرگیسی 1940-جی ایلده تشكیل اولونموشدور. باكی دا كئچیریلن بیرینجی سرگیده تاماشاچیلار رسامین 1200-دن چوخ اثرینه تاماشا ائده بیلمیشلر. 1920-1943-جو ایللرده ع. عظیم زاده آذربایجان رسّاملیق تئخنیكوموندا موعلّیم، 1932-1937-جی ایللرده ایسه دیرئكتور اولموشدور.